Diari Oficial de la Generalitat Valenciana


Sumari del DOGV 9865, del 06-06-2024 (2024/5176)

RESOLUCIÓ de 31 de maig de 2024, del director de l'Agència Valenciana de Seguretat i Resposta a les Emergències, per la qual es convoquen, per a l'any 2024, subvencions per al finançament dels gastos derivats de l'adquisició de mitjans materials destinats als ajuntaments de la Comunitat Valenciana que disposen de cos de policia local.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9865

Data del DOGV
:   06-06-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/5176


Data del document
:   31-05-2024

Organisme emissor
:   Agència Valenciana de Seguretat i Resposta a les Emergències

Tipus de document
:   Resolució

Anàlisi jurídica

 Descriptors 

:   * ajuda pública
    * policia local

RESOLUCIÓ de 31 de maig de 2024, del director de l'Agència Valenciana de Seguretat i Resposta a les Emergències, per la qual es convoquen, per a l'any 2024, subvencions per al finançament dels gastos derivats de l'adquisició de mitjans materials destinats als ajuntaments de la Comunitat Valenciana que disposen de cos de policia local. [2024/5176]  
  
La Constitució Espanyola, tot i que reserva en l'article 149.1.29 la competència exclusiva sobre seguretat pública a l'Estat, atribuïx a les comunitats autònomes, en l'article 148.1.22, la coordinació i altres facultats en relació amb les policies locals. Per la seua banda, l'Estatut d'Autonomia, en l'article 55.3, reconeix la competència de la Comunitat Valenciana per a coordinar l'actuació de les policies locals, sense perjuí de la seua dependència de les autoritats municipals i en el marc de la llei orgànica a la qual també es referix l'article 149.1.29 de la Constitució.   
  
Al seu torn, l'article 104.2 del text constitucional reitera que una llei orgànica determinarà les funcions, els principis bàsics d'actuació i l'estatut de les forces i els cossos de seguretat.  
La Llei orgànica 2/1986, de 13 de març, de forces i cossos de seguretat, en compliment d'este mandat constitucional, disposa en l'article 39 que correspon a les comunitats autònomes l'exercici de funcions de coordinació de les policies locals en el seu respectiu àmbit territorial, mitjançant l'establiment de les normes marc a les quals hauran d'ajustar-se els reglaments de policies locals; l'homogeneïtzació dels diferents cossos de policies locals; la fixació de criteris de selecció, formació, promoció i mobilitat, i la creació d'escoles de formació de caps i de formació bàsica.  
Quant a l'activitat que es vol subvencionar, esta resolució incidix sobre la competència de protecció civil i seguretat pública, exclusiva de la Generalitat sobre la base de l'article 49.3.14 de l'Estatut d'Autonomia de la Comunitat Valenciana.   
En este marc normatiu, es va aprovar la Llei 17/2017, de 13 de desembre, de coordinació de policies locals de la Comunitat Valenciana, (d'ara en avant Llei 17/2017), l'article 6 de la qual disposa que a l'Agència Valenciana de Seguretat i Resposta a les Emergències (d'ara en avant AVSRE), li correspon l'execució de les polítiques de la Generalitat en matèria de coordinació de policies locals i la formació dels seus membres, d'acord amb el que establixen esta llei, la llei de creació i les disposicions que les desenvolupen, i es troba entre les funcions de coordinació descrites en l'article 3.1.e) de la Llei 17/2017, la regulació dels sistemes d'homogeneïtzació i homologació en matèria de mitjans tècnics.  
Segons el que s'ha exposat, i amb la finalitat de contribuir a garantir estes funcions, per mitjà del Decret 29/2018, de 25 d'octubre, del president de la Generalitat, es van establir i aprovar les bases reguladores de subvencions per al finançament dels gastos de mitjans materials destinats als ajuntaments de la Comunitat Valenciana que disposaren de cos de policia local (DOGV 8419; 08.11.2018).  
D'acord amb la disposició addicional segona del decret esmentat, correspon a la persona titular de la direcció de l'Agència Valenciana de Seguretat i Resposta a les Emergències la convocatòria i la concessió d'estes ajudes com a desenvolupament d'este decret.  
Per la resolució de la Conselleria de Justícia i Interior, per la qual es modifica el Pla estratègic de subvencions de la Conselleria de Justícia i Interior per al període 2023-2025, s'establix en el programa pressupostari 222A00 l'objectiu operatiu de suport als cossos de policia local mitjançant la modernització de mitjans tècnics, en la línia de subvenció S0410, subvenció a ajuntaments mitjans policials, amb un cost previsible per a l'exercici 2024 de 355.500,00 €.  
  
Esta convocatòria no necessita notificació o comunicació a la Comissió Europea i no és aplicable l'article 107.1 del Tractat de funcionament de la Unió Europea, perquè no reunix tots els requisits continguts en este, ja que les subvencions previstes en la present convocatòria no suposen un avantatge econòmic, no falsegen ni poden falsejar la competència, ni els intercanvis comercials entre els estats membres.  
En virtut del que s'ha exposat i de conformitat amb l'article 160.4.b) de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, resolc:  
  
Primer. Objecte  
1. Convocar, per a l'exercici 2024, les subvencions en règim de concurrència competitiva per al finançament dels gastos derivats de l'adquisició de mitjans materials destinats als ajuntaments de la Comunitat Valenciana, amb població de fins a 75.000 habitants, que disposen de cos de policia local, les bases reguladores del qual han sigut aprovades pel Decret 29/2018, de 25 d'octubre, del president de la Generalitat.  
  
2. En l'exercici 2024 seran subvencionables els gastos realitzats en l'adquisició d'emissores de la xarxa COMDES per a ús policial, així com els gastos realitzats en l'adquisició de jupetins antibales, efectuats durant el període comprés entre l'1 de gener de 2024 i el dia de finalització del termini de presentació de sol·licituds, tenint en compte els requisits següents:  
2.1. Les emissores subvencionables, a més del mateix terminal portàtil, amb encriptació TEA2, número K i GPS, tots incorporats i actius (incloses les llicències) hauran d'anar equipades amb els elements següents:  
- Antena preparada per a rebre senyal combinat TETRA/GPS, ajustada a la freqüència de funcionament del terminal, amb revestiment de la bobina amb material plàstic, goma o similar.  
- Dos bateries d'alta capacitat, àmplia autonomia i nombre de recàrregues superior a 500 cicles.  
- Funda protectora adequada al model de terminal i tipus de bateria sol·licitada, i que incloga els elements ergonòmics necessaris per a permetre'n el maneig i una ferma subjecció del terminal al cinturó policial (clip rotatori).  
- Dos pinces o anelles d'enganxament al cinturó policial, mitjançant la seua unió al clip d'acoblament rotatori.  
- Carregador dual o de sobretaula (1+1), que permeta la càrrega simultània de la bateria allotjada en l'emissora més una bateria addicional, que incloga transformador i presa de connexió a la xarxa de 220 volts.  
- Tecles per a l'enviament de missatges d'estat.  
- Programació d'acord amb les especificacions que facilitarà en el seu moment l'AVSRE.  
- Bluetooth (opcional).  
Deuran, així mateix, complir els requisits mínims per a la seua homologació com a terminals amb accés a la Xarxa COMDES, d'acord amb el que establix el document Requisits per a l'homologació de terminals fixos, mòbils i portàtils per a la seua utilització en la xarxa COMDES, disponible en el web de la DGTIC:   
https://dgtic.gva.es/va/normativa#instrucciones.  
2.2. Els jupetins antibales subvencionables hauran de ser per a ús extern i amb fundes externes per a la policia local amb l'objectiu de garantir la prestació del servici diari amb una seguretat d'acord amb les amenaces actuals.  
Els jupetins antibales hauran d'estar compostos de tres elements: el material balístic de protecció; la funda de protecció del paquet balístic; i la funda exterior que porta els panells de protecció de davant i de darrere.  
  
Segon. Condicions de concessió de les ajudes  
1. La concessió de les subvencions s'efectuarà en règim de concurrència competitiva.  
2. Els beneficiaris d'estes subvencions estaran subjectes a les obligacions derivades del contingut de les bases reguladores de la present subvenció, de la resolució de concessió de les subvencions i, en general, de la normativa vigent que els siga aplicable.  
3. Així mateix, les entitats beneficiàries d'estes subvencions per a l'adquisició d'emissores de la xarxa COMDES hauran d'estar autoritzades per a usar la xarxa COMDES, d'acord amb el procediment que s'establix en la pàgina https://comdes.gva.es/va/adhesion-a-la-red  
  
Tercer. Finançament de les ajudes  
La quantia de l'import global màxim destinat a finançar les subvencions objecte de la present convocatòria puja a 355.500,00 € (tres-cents cinquanta-cinc mil cinc-cents euros) amb càrrec al capítol VII, línia de subvenció S0410, del programa 222A00, Seguretat pública: policia de la Generalitat i policia local, del pressupost de l'Agència Valenciana de Seguretat i Resposta a les Emergències per a l'exercici 2024.  
D'esta quantitat es destinaran:  
200.000 € per a subvencionar els gastos realitzats en la compra de jupetins antibales, i  
155.500 € per a subvencionar els gastos realitzats en la compra d'emissores de la xarxa COMDES.  
Si una vegada concedit el total de les subvencions sol·licitades per a un dels mitjans materials subvencionables hi haguera encara crèdit disponible, este crèdit podrà utilitzar-se per a subvencionar l'altre mitjà material el gasto del qual és també subvencionable.  
  
Quart. Percentatge màxim de subvenció  
D'acord amb el que establix l'article 4.2 de les bases reguladores d'esta subvenció, el percentatge màxim de subvenció s'establix en funció del nombre d'habitants dels municipis amb cos de policia local, de la manera següent:  
Per a municipis:  
Fins a 20.000 habitants: 80 %.  
Amb més de 20.000 habitants fins a 50.000: 70 %.  
Amb més de 50.000 habitants fins a 75.000: 60 %.  
  
Quint. Presentació de sol·licituds i termini  
1. El procediment per a presentar i tramitar les sol·licituds serà telemàtic i cada entitat podrà presentar una única sol·licitud a esta convocatòria de les subvencions.  
2. Les sol·licituds es podran presentar en el termini de dos mesos, des de l'endemà de la publicació d'esta convocatòria. L'incompliment de l'esmentat termini donarà lloc a l'exclusió de la convocatòria.  
  
3. La presentació de la sol·licitud significa la plena acceptació del que disposen el Decret 29/2018 i esta resolució de convocatòria.  
4. Les sol·licituds de subvenció es presentaran per via telemàtica, segons el model normalitzat, que estarà accessible en la seu electrònica de la Generalitat,   
http://www.gva.es/va/inicio/procedimientos'id\_proc=19262, i es dirigiran, acompanyades de la documentació requerida, a l'Agència Valenciana de Seguretat i Resposta a les Emergències.  
5. La sol·licitud es presentarà firmada per la persona titular de l'alcaldia o per qui, telemàticament, tinga la representació de l'ajuntament. Juntament amb la sol·licitud es presentarà la documentació següent:  
  
a) Còpia de la factura o les factures del material adquirit durant el període de temps comprés entre l'1 de gener de l'any de la convocatòria i el dia de finalització del termini de presentació de sol·licituds.  
b) Còpia del rebut acreditatiu del pagament de la factura o les factures, o el justificant bancari d'este rebut, que haurà d'haver-se fet efectiu durant el període esmentat anteriorment.  
c) Domiciliació bancària segons el model normalitzat que figura en el portal de la Generalitat www.gva.es, excepte si s'ha presentat anteriorment en altres procediments de concessió d'ajudes per l'Agència Valenciana de Seguretat i Resposta a les Emergències i no ha experimentat variació.  
d) Declaració responsable de no estar incursos en les prohibicions que establix l'article 13.2, de la Llei 38/2003, de 17 de novembre, general de subvencions.  
e) Certificació expedida pel secretari o la secretària de l'ajuntament, acreditativa de no haver obtingut ni sol·licitat qualssevol altres ajudes per a l'adquisició dels mitjans materials objecte de la subvenció sol·licitada o, en cas contrari, indicació de l'ajuda obtinguda o sol·licitada, amb expressió del seu import i de l'entitat concedent.  
f) Certificació acreditativa de trobar-se al corrent en l'obligació de rendició de comptes anuals davant la Sindicatura de Comptes.  
g) Declaració responsable que l'entitat sol·licitant està autoritzada per a usar la xarxa COMDES i que les emissores de la Xarxa COMDES i/o els jupetins antibales adquirits són destinats al cos de la policia local.  
h) Declaració responsable que l'entitat sol·licitant complix amb les obligacions que establix el Decret 49/2019, de 29 de març, del Consell, d'organització i funcionament del Registre de policies locals de la Comunitat Valenciana.  
  
Sisé. Criteris de valoració de les sol·licituds  
1. Per a l'avaluació de les sol·licituds es tindran en consideració totes les sol·licituds presentades dins del termini i en la forma adequada.  
2. Si la suma total de les quantitats sol·licitades no superara l'import global màxim de la subvenció, esta s'atorgarà d'acord amb les quantitats sol·licitades, i no podrà excedir del valor màxim fixat en l'apartat tercer d'esta convocatòria.  
3. Si la suma de les quantitats sol·licitades excedira l'import global màxim de la subvenció, la comissió acordarà una reducció de les ajudes corresponents als ajuntaments que hagen acreditat l'adquisició dels mitjans materials subvencionables amb un cost unitari superior en un 30 % a la mitjana del cost unitari dels adquirits pel conjunt d'ajuntaments participants en la convocatòria. Esta reducció s'efectuarà prenent com a quantia màxima de l'ajuda la que resultaria en cada cas si el cost unitari no haguera excedit d'este 30 % respecte a la mitjana.  
  
4. Si, una vegada efectuada la reducció de les ajudes prevista en el punt anterior, persistira l'excés sobre l'import global màxim de la subvenció, esta es distribuirà entre les entitats sol·licitants d'acord amb els criteris següents:  
a) En primer lloc, es concediran les ajudes corresponents als municipis de fins a 20.000 habitants, d'acord amb els imports sol·licitats i amb les reduccions que, si és el cas, pertoquen. Si la suma d'estes ajudes superara l'import global de la subvenció, es procedirà al prorrateig d'este import entre les entitats d'este grup de municipis, i es desestimaran les sol·licituds dels municipis de més de 20.000 habitants.  
  
b) Si la suma de les ajudes reconegudes als municipis de fins a 20.000 habitants no superara el muntant global màxim de la subvenció, l'import que, si és el cas, quede fins a la quantia global màxima de la subvenció es prorratejarà entre els municipis de més de 20.000 habitants fins a 50.000 habitants, d'acord amb els imports sol·licitats i amb les reduccions que, si escau, pertoquen.  
c) Així mateix, si la suma de les ajudes reconegudes als municipis de més de 20.000 habitants fins a 50.000 habitants no superara l'import global màxim de la subvenció, l'import que, si és el cas, quede fins a la quantia global màxima de la subvenció es prorratejarà entre els municipis de més de 50.000 habitants fins a 75.000 habitants, d'acord amb els imports sol·licitats i amb les reduccions que, si escau, pertoquen.  
  
No obstant això, no s'atorgaran ajudes quan l'import resultant de la prorrata siga inferior a l'import subvencionable per a la compra d'una única emissora d'acord amb el preu mitjà unitari d'estes adquirides pel conjunt dels ajuntaments participants en la convocatòria. Per al cas dels jupetins, tampoc s'atorgaran ajudes quan l'import resultant de la prorrata siga inferior a l'import subvencionable per a la compra d'un únic jupetí antibales d'acord amb el preu mitjà unitari dels jupetins adquirits pel conjunt dels ajuntaments participants en la convocatòria.  
  
  
Seté. Ordenació i instrucció  
1. L'òrgan encarregat d'ordenar i d'instruir el procediment serà l'Agència Valenciana de Seguretat i Resposta a les Emergències que, en qualsevol moment del procediment podrà, d'ofici, acordar totes les actuacions necessàries per a determinar, conéixer i comprovar les dades en virtut de les quals ha de pronunciar-se la resolució.  
  
2. La comprovació de l'existència de dades no ajustades a la realitat podrà comportar, en funció de la seua transcendència, la denegació de la subvenció sol·licitada, la pèrdua del dret al cobrament, o el reintegrament d'esta, sense perjuí de les restants responsabilitats que pogueren derivar-se d'esta circumstància.  
  
Huité. Resolució i notificació  
1. L'òrgan competent per a resoldre el procediment és la persona titular de la Direcció de l'Agència Valenciana de Seguretat i Resposta a les Emergències.  
2. El termini màxim per a resoldre les sol·licituds i procedir a la publicació de la resolució de concessió serà de quatre mesos comptats des de la data de finalització del termini per a la presentació de les sol·licituds, transcorregut el qual sense que haja recaigut una resolució expressa, hauran d'entendre's desestimades, de conformitat amb l'article 25.4 i 25.5 de la Llei 38/2003, de 17 de novembre, general de subvencions. Este termini podrà suspendre's per qualsevol de les causes previstes en l'article 22 i 25.2 de la Llei 39/2015, d'1 d'octubre, del procediment administratiu comú de les administracions públiques.  
3. La resolució per la qual es concedisquen o es deneguen les subvencions es publicarà en el Diari Oficial de la Generalitat Valenciana, d'acord amb el que establix l'article 45.1.b) de la Llei 39/2015.  
Així mateix, i sobre la base de l'article 10 de la Llei 1/2022, de 13 d'abril de la Generalitat, de transparència i bon govern la Comunitat Valenciana, la Generalitat publicarà en el seu portal de transparència (http://www.gvaoberta.gva.es), actualitzada i estructurada, la informació relativa a les subvencions i ajudes públiques concedides indicant-ne l'import, l'objectiu i la finalitat, i les entitats beneficiàries.  
4. Contra esta resolució, que posa fi a la via administrativa, es podrà interposar potestativament un recurs de reposició davant el mateix òrgan que ha dictat l'acte en el termini d'un mes, comptat des de l'endemà de la seua publicació, de conformitat amb el que preveuen els articles 123 i 124 de la Llei 39/2015, o bé un recurs contenciós administratiu davant la Sala contenciosa administrativa del Tribunal Superior de Justícia de la Comunitat Valenciana, en el termini de dos mesos, comptats des de l'endemà de la seua publicació, de conformitat amb el que establixen els articles 10 i 46 de la Llei 29/1998, de 13 de juliol, reguladora de la jurisdicció contenciosa administrativa. Tot això, sense perjuí que s'utilitze qualsevol altra via que es considere oportuna.  
  
  
Nové. Notificació de tràmits pendents  
Els tràmits pendents de formalitzar en este procediment seran notificats individualment a cada corporació interessada i, si és el cas, publicats en el Diari Oficial de la Generalitat Valenciana, d'acord amb el que disposen la Llei 39/2015 i la Llei 38/2003, de 17 de novembre, general de subvencions.  
  
Desé. Règim de lliuraments de pagament  
El pagament de les subvencions es durà a terme en pagament únic, després de la justificació del gasto realitzat, mitjançant transferència bancària al compte designat per l'entitat beneficiària en la sol·licitud.  
  
Onzé. Justificació de la subvenció  
1. Per a efectuar el pagament, les entitats beneficiàries de la subvenció hauran d'ajustar-se als requisits i a les formes d'acreditació establits en els articles 30 i 31 de la Llei 38/2003, així com en l'article 169 de la Llei 1/2015 i, en tot cas, hauran de presentar la documentació següent:  
  
a) Original de les factures del gasto efectuat.  
b) Justificants de pagament dels gastos efectuats. Estos documents justificatius consistiran en resguards de transferències bancàries, xecs, pagarés, factures electròniques (queda exclosa la compensació de deutes), així com una còpia dels extractes de moviments bancaris dels càrrecs en el compte corresponent de l'operació que es justifica.  
En tot cas, es requerix l'aportació dels documents acreditatius d'haver fet el pagament. Com a regla general, per a acreditar la realització del pagament el sistema recomanat és la transferència bancària, i en este cas haurà d'acompanyar a la factura el corresponent justificant de pagament bancari (cartilla, extracte bancari, moviment bancari). El pagament ha de fer-se sempre amb càrrec a un compte de l'entitat beneficiària de la subvenció, i no poden subvencionar-se pagaments realitzats amb càrrec a comptes el titular dels quals no siga l'entitat.  
Si es fa mitjançant taló o xec haurà d'aportar-se, a més, fotocòpia d'este, i igualment l'extracte o el moviment bancari que acredite que el destinatari l'ha fet efectiu.  
  
Contra esta resolució, que posa fi a la via administrativa, els interessats podran interposar potestativament un recurs de reposició davant el mateix òrgan que l'ha dictat en el termini d'un mes comptat des de l'endemà de la publicació, de conformitat amb el que preveuen els articles 123 i 124 de la Llei 39/2015, o bé directament un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la publicació, de conformitat amb el que establixen els articles 10.1 i 46.1 de la Llei 29/1998.  
  
  
València, 31 de maig de 2024.- El director de l'Agència Valenciana de Seguretat i Resposta a les Emergències: Javier Montero Hernández.